திருப்பூணித்துறை கிருஷ்ணதாஸ்

திரிபூணித்துறை கிருஷ்ணதாஸ் (Tripunithura Krishnadas) என்றும் அழைக்கப்படும் எம். ஏ. கிருஷ்ணதாஸ் என்பவர் ஒரு இந்திய இசைக்கலைஞராவார். இவர் கேரளத்தைச் சேர்ந்த நன்கு அறியப்பட்ட  இடக்கை (அல்லது இடைக்கா) மற்றும் செண்டை இசைக் கலைஞர் ஆவார். இவர் நவீன கேரளத்தின் சிறந்த இடைக்கை கலைஞர் ஆவார்.

 இசை வாழ்க்கை 
கிருஷ்ணதாஸ் தான் பிறந்த புகழ்பெற்ற குடும்பமான திரிபூணித்துறையில் உள்ள முண்டெம்பிள்ளி மராத்திலிருந்து இசை, தாளங்களின் மீதான ஆர்வத்தை இளம் வயதிலிருந்தே பெற்றார். இவர் 1955 ஆம் ஆண்டு செருக்கரபரம்பு மடத்தில் அனந்தன் எம்பிராந்திரி, முண்டெம்பிள்ளி மராத் கார்த்தியாயனி மாராசியார் இணையரின் மகனாகப் பிறந்தார். மறைந்த ராமமங்கலம் ராம மாராரிடம் தன் ஐந்து வயதிலிருந்தே கிருஷ்ணதாஸ் இந்தத் துறையில் பயிற்சி பெற சேர்க்கப்பட்டார். அப்போதிருந்து இவர் கலை மற்றும் இசைத் துறையில் இருந்து வருகிறார். எட்டு வயதில் கிருஷ்ணதாஸ் திருப்பூணித்துறை  பூர்ணாத்திரேயேசர் கோயிலில் தனது முதல் இசை நிகழ்ச்சியை நடத்தினார். அன்றிலிருந்து உலகப் புகழ்பெற்ற பாடகர்கள் மற்றும் நடனக் கலைஞர்களுடன் இணைந்து வாசித்து வருகிறார்.

இடக்கை இசையை முதன்முதலில் பொதுமக்களுக்கு எளிமையாக்கியவரும், மேற்கத்திய இசைத் துறையில் இந்த இசைக்கருவி தடைசெய்யப்பட்ட ஒன்றாகக் கருதப்பட்ட காலத்தில் அதை அதில் முதன்முதலில் அறிமுகப்படுத்தியவர் எம். ஏ. கிருஷ்ணதாஸ் ஆவார். பாரம்பரியம், ஜாஸ், பாப், போன்ற எந்த மேற்கத்திய  இசை வகையிலும் இவர் இந்த இசைக்கருவியை வாசிக்கக் கூடியவர். இவர் ஆத்மா, கொச்சி மற்றும் "தி பாண்ட்", சென்னை போன்ற மேற்கத்திய இசைக்குழுக்களுடன் தொடர்புடையவர், மேலும் ஏராளமான பிற பாரம்பரிய மற்றும் பாரம்பரியமல்லாத  இசைக்குழுக்கள் மட்டுமல்லாமல், அவர்களின் இசைத் தொகுப்புகள் மற்றும் பல்வேறு மேடை நிகழ்வுகளில் நிகழ்ச்சிகளை நடத்தியுள்ளார்.

"இந்த உலகில் உள்ள அனைத்து இசைக்கலைஞர்களிலும் மிகவும் மெல்லிசையாகவும் இதயத்தைத் தொடும் வகையிலும் இசைக்கருவியை வாசிக்கும் ஒரே இடைக்கை இசைக் கலைஞர் திரிபூணிதுறை கிருஷ்ணதாஸ் என்று நான் சொன்னால் அது மிகையாகாது", 80களின் முற்பகுதியில் இந்தக்  கலைஞரிடம் உள்ள திறமையைக் கண்டறிந்து அவருக்கு வழிகாட்டிய பத்ம பூசண் டாக்டர் கே.ஜே. யேசுதாசின் சொற்கள் இவை.

 விருதுகளும் அங்கீகாரங்களும் 
கிருஷ்ணதாஸ் 1992 ஆம் ஆண்டு கேரள சங்கீத நாடக அகாதமியின் சிறந்த இடக்கை இசைக் கலைஞருக்கான விருதைப் பெற்றார். 1996 ஆம் ஆண்டு இந்திய அரசிடமிருந்து ஜூனியர் பெல்லோஷிப்பையும் பெற்றுள்ளார் 

இவர் தூர்தர்ஷன் மற்றும் ஆகாசவாணியில் 30 ஆண்டுகளுக்கும் மேலாக பல்வேறு நிகழ்ச்சிகளை நிகழ்த்தியுள்ளார்; இவர் தூர்தர்ஷன் மற்றும் அனைத்திந்திய வானொலியில் "கிரேடு ஏ" இடக்கை கலைஞர் ஆவார்.

கிருஷ்ணதாஸ் 3000+ இசைப்பேழைகளிலும் (கேசட்டுகள்) 60க்கும் மேற்பட்ட மலையாளப் படங்களிலும் தனியாகவும், துணை இசைக்கருவியாகவும் இடக்கையை வாசித்துள்ளார். இது சமகால இடக்கை இசைக் கலைஞர்களிடையே ஒரு தனித்துவமான சாதனையாகும்.

ஒவ்வொரு ஆண்டும் நவம்பர்-திசம்பர் மாதங்களில் குருவாயூர் கோயிலில் நடைபெறும் வருடாந்திர செம்பை இசை விழாவில் ( செம்பை சங்கீத உற்சவம் என்றும் அழைக்கப்படுகிறது) பங்கேற்று மூத்த இடக்கை கலைஞர்களை கௌரவிப்பதோடு, ஒவ்வொரு கோடையிலும் பாரிசில் நடைபெறும் சர்வதேச இசை விழாவில் இவர் தொடர்ந்து கலந்துகொள்கிறார். 

2011 சனவரியில், கேரள அரசு, இடக்கை, செண்டை இசைக்கருவிகளின் வளர்ச்சிக்கு பாடுபட்டதற்காக, மாநில அளவில்  இசைக்கருவி கலைஞர்களுக்கு வழங்கப்படும் மிக உயரிய விருதான " பல்லாவூர் அப்பு மரார் விருதை" இவருக்கு வழங்கி கௌரவித்தது.

2011 இலையுதிர்காலத்தில்,  சங்கராச்சாரியாரின் காஞ்சி ஆசிரமம் இவரது திறமையை அங்கீகரித்து, இவரை ஆத்தான வித்வானாக அங்கீகரித்தது. 

கொச்சி சுழற் சங்கம் இவருக்கு 2012 அக்டோபரில் சிறப்பு விருதை வழங்கி கௌரவித்தது.

1993 ஆம் ஆண்டு மலையாளத்தில் பெருவெற்றி பெற்ற தேவாசுரம் படத்தில் மிகவும் குறிப்பிடத்தக்க பாடல் இடம்பெற்றது. அதில் ஓடுவில் உன்னிகிருஷ்ணன் இசைக்கருவியை வாசித்து, நோய்வாய்ப்பட்ட நாயகனுக்கு ஒரு பாடலைப் பாடுகிறார். அதன் பின்னணிப் பாடலை கேரளத்தின் பிரபல இசை இயமைப்பாளர் ம. கோ. இராதாகிருட்டிணன் பாடினார், கிருஷ்ணதாஸ்  இடக்கை கருவியை வாசித்தார். இது கிருஷ்ணாவை கேரள திரைப்படத் துறையில் மிகவும் பிரபலமாக்கியது மேலும் இவருக்கு பெரும் பாராட்டுகளைப் பெற்றுத் தந்தது. இது மலையாளத் திரைப்படத் துறையில் தலைசிறந்த படைப்பாகக் கருதப்படுகிறது.  

 மேலும் காண்க 

 இடக்கை
 திருப்பூணித்துறை
 செண்டை
 பூர்ணாத்திரேயசர் கோயில்

 மேற்கோள்கள் 

பகுப்பு:செண்டைக் கலைஞர்கள்
பகுப்பு:வாழும் மக்கள்
பகுப்பு:Articles with hCards
பகுப்பு:குறுகிய விளக்கமுடைய கட்டுரை